b'\n_START_ARTICLE_\nTinkara Kova\xc4\x8d\n_START_SECTION_\nGlasbena kariera\n_START_PARAGRAPH_\nZ glasbenim nastopanjem je za\xc4\x8dela zgodaj, saj si je \xc5\xbee pri devetih letih delila zmago na prireditvi Veseli tobogan v Dekanih.  Na prireditvi jo je opazil Bojan Adami\xc4\x8d in ji ponudil dalj\xc5\xa1i anga\xc5\xbema, vendar star\xc5\xa1i takrat zaradi njene mladosti tega niso podprli. K naslednjemu odmevnemu nastopu jo je precej kasneje vzpodbudil znani primorski skladatelj Danilo Kocjan\xc4\x8di\xc4\x8d, ki ji je skupaj s tekstopiscem Dragom Mislejem - Mefom in Marinom Legovi\xc4\x8dem leta 1997 napisal najprej skladbo, s katero je prejela nagrado za najobetavnej\xc5\xa1ega izvajalca na Melodijah morja in sonca, nato pa \xc5\xa1e vse skladbe za njen prvi album._NEWLINE_Prvo diskografsko pogodbo je podpisala leta 1997, ko je izdala prvenec, ki si je prislu\xc5\xbeil zlato odli\xc4\x8dje in dve nagradi zlati petelin. Gostovanje pri world/jazz/rock projektu Terra Mystica ji je prineslo \xc5\xa1e dva zlata petelina, \xc5\xbee leta 1999 pa je iz\xc5\xa1el njen drugi album, ki je dosegel zlato in nato platinasto naklado. _NEWLINE_V obdobju, ko je vedno bolj postajala avtorica lastne glasbe in besedil, je podpisala pogodbo z zalo\xc5\xbebo Dallas Records (EMI/Virgin Slovenija), pri kateri je kmalu iz\xc5\xa1el tretji album. Ta je dosegel zlato naklado in pet hit singlov ter pripadajo\xc4\x8dih videospotov. Hkrati je bil to \xc4\x8das, ko je Tinkara s spremljevalno skupino odigrala 30 \xe2\x80\x93 50 koncertov na leto, nastopala in snemala s Carlosom Nunezom. Postala je prva slovenska izvajalka, ki ji je nem\xc5\xa1ka televizija posvetila posebno enourno TV oddajo, ter se uvrstila na prvo mesto na prvi MTV-jevi lestvici za Slovenijo. \xc4\x8cetrti album O-range je premierno predstavila na velikem koncertu v Cankarjevem domu, na katerem sta gostovala italijanski kantavtor Massimo Bubola ter britanski pianist in blues mojster Paul Millns. \xc5\xbdirija ISC (International Songwriting Competition) je med 11.000 prispelimi pesmimi v kategoriji pop-rock uvrstila med deset najbolj\xc5\xa1ih prav eno od pesmi z albuma O-range. Kmalu za tem je Tinkara z licen\xc4\x8dnim izidom tega albuma pri zalo\xc5\xbebi EMI International nastopila na tr\xc5\xbei\xc5\xa1\xc4\x8du v Italiji, Gr\xc4\x8diji, Makedoniji in na Hrva\xc5\xa1kem. _NEWLINE_Leta 2003 je nastopila na mednarodnem glasbenem festivalu Megahit v Tur\xc4\x8diji s pesmijo Reason why. Uvrstila se je na 5. mesto izmed 14 dr\xc5\xbeav._NEWLINE_Leta 2004 je na svoj \xc4\x8detrti koncert v Cankarjevem domu povabila Iana Andersona (pevca skupine Jethro Tull, ki je mo\xc4\x8dno vplivala na njeno odlo\xc4\x8ditev, da je sploh pri\xc4\x8dela igrati na flavto). Na Andersonovo povratno povabilo je sodelovala kot gostja \xc5\xa1e na njegovih orkestrskih solo nastopih in koncertih skupine Jethro Tull na Hrva\xc5\xa1kem, v Italiji, Avstriji in Nem\xc4\x8diji. Jethro Tull so jo tudi po\xc4\x8dastili s priredbo ene njenih uspe\xc5\xa1nic, ki so jo skupaj izvajali v \xc5\xbeivo. Tinkara je tega leta izdala Enigmo, posebni \xc5\xa1tirijezi\xc4\x8dni projekt z omejeno naklado, izklju\xc4\x8dno za Slovenijo in Italijo. Med turnejo po Italiji se je udele\xc5\xbeila nekaterih pomembnih festivalov, na primer AstiMusica, Onde Mediterranee, Premi Friul, 5 Terre Art Fest. V italijanski regiji Furlanija - Julijska krajina je za plo\xc5\xa1\xc4\x8do Enigma prejela nagrado Gian Carlo Deganutti._NEWLINE_Videospot za singel Med zemljo in zrakom je bil leta 2004 prvi slovenski spot na najvi\xc5\xa1jem mestu uradne MTV-jeve lestvice World Chart Express za Slovenijo. Kmalu zatem je bila na MTV Europe svetovna premiera videospota z naslovom The place 2B/Kjer ste vi (Kaj tu dogaja?)._NEWLINE_Poleti 2005 je z italijansko rock zvezdnico Eliso privabila preko 8.000 poslu\xc5\xa1alcev na Koncert na meji (ob vstopu Slovenije v schengensko obmo\xc4\x8dje, ko je bil ukinjen nadzor na meji z Italijo), jeseni pa je na prvem sre\xc4\x8danju pape\xc5\xbea Benedikta XVI. z mladimi nastopila pred 185.000-glavo mno\xc5\xbeico na Trgu svetega Petra v Vatikanu kot edina tuja gostja in solistka na flavti s Simfoni\xc4\x8dnim orkestrom Vatikana pod taktirko mons. Frisine. Konec leta 2006 je za\xc4\x8dela na\xc4\x8drtovati izid nove zgo\xc5\xa1\xc4\x8denke Aqa, ki je iz\xc5\xa1la leta 2007. Na tej plo\xc5\xa1\xc4\x8di je kot gost sodeloval tudi Ian Anderson. V tem letu ji je uspel tudi nastop z znanim pevcem Robertom Plantom. _NEWLINE_Leta 2009 je iz\xc5\xa1el kompilacijski album z najve\xc4\x8djimi uspe\xc5\xa1nicami. V letu 2012 je iz\xc5\xa1el album Rastemo, ki vsebuje predelave uspe\xc5\xa1nic s podro\xc4\x8dja Slovenije in biv\xc5\xa1e Jugoslavije. Leta 2013 je kot najbolj\xc5\xa1a izvajalka (po se\xc5\xa1tevku glasov ob\xc4\x8dinstva in  strokovne \xc5\xbeirije) prejela nagrado festivala Melodije morja in sonca. V letu 2013 je iz\xc5\xa1el tudi album Zazibanke z izborom istrskih, furlanskih in drugih ljudskih uspavank. Leta 2013 je bila ena izmed \xc4\x8dlanic strokovne \xc5\xbeirije na Slovenski popevki 2013._NEWLINE_Leta 2014 je s skladbo \'Spet/Round And Round\' zastopala Slovenijo na tekmovanju za Pesem Evrovizije, po zmagi na slovenskem izboru EMA. V predtekmovalnem ve\xc4\x8deru se ji je uspelo uvrstiti v finalni del tekmovanja, kjer je nato zasedla predzadnje mesto._NEWLINE_Poleti leta 2014 je nastopila na Melodijah morja in sonca, kjer je imela uvodni nastop s pesmijo Mars in Venera._NEWLINE_Kmalu po nastopu na Pesmi evrovizije 2014 je izdala novo pesem 2X2, ki jo je zapela tudi s Toma\xc5\xbeem Klepa\xc4\x8dem in z Otro\xc5\xa1kim pevskim zborom O\xc5\xa0 Koper. Skupaj so posneli videospot. Takoj za tem je predstavila skladbo v italijan\xc5\xa1\xc4\x8dini Cuori di ossigeno, ki se je zavihtela na mnoge glasbene lestvice, tudi na italijanske. Na EMI 2015 je skupaj z Darjo \xc5\xa0vajger, Nejcem \xc5\xa0mitom in Amayo vodila glasbeno prireditev. Najprej je zapela zmagovalno pesem EME 2014 Spet/Round and round, proti koncu pa \xc5\xa1e Cuori di ossigeno. Bila je tudi \xc4\x8dlanica strokovne \xc5\xbeirije, ki je izbrala superfinalista EME 2015. V sredini marca je imela duet s skupino Maraaya, s katero sta posneli priredbo pesmi Here for you. Kmalu potem je izdala novo skladbo z naslovom Ocean. Leta 2015 je bila predsednica strokovne komisije, ki je v \xc4\x8dasu glasovanja na Pesmi Evrovizije prispevala 50% glasov. V finalu Pesmi Evrovizije 2015 je iz Slovenije sporo\xc4\x8dila slovenske to\xc4\x8dke glasovanja. S Tja\xc5\xa1o Rihter je na Melodijah morja in sonca 2015 v spremljevalnem programu zapela skladbo Mars in Venera. Novembra 2015 je s skupino Perpetuum jazzile posnela 2 priredbi za pesem Canzone per te, in sicer Canzone per te ter Pesem zate. Posneli so tudi videospot._NEWLINE_Na Melodijah morja in sonca je znova slavila leta 2019 s pesmijo "Bodi z mano do konca", za katero je prejela tudi nagrado za najbolj\xc5\xa1e besedilo.\n_START_SECTION_\nZasebno \xc5\xbeivljenje\n_START_PARAGRAPH_\nFormalni glasbeni \xc5\xa1tudij je kot diplomirana profesorica flavte zaklju\xc4\x8dila na Konzervatoriju Giuseppe Tartini v Trstu. \xc5\xbdivi na Krasu v vasi Lokev, skupaj s partnerjem Matejem Mlja\xc4\x8dem in dvema h\xc4\x8derkama.'